Melder løpske busser til Arbeidstilsynet
- Det har vært en rekke hendelser med de nye hybridbussene i Tromsø, som åpenbart er en trussel mot liv og helse både hos våre sjåfører og passasjerene. Dette kan ikke fortsette lenger. Derfor har vi bedt Arbeidstilsynet gripe inn, skriver leder i Troms Transportarbeiderforening, Ole Roger Storås, i en pressemelding. VG har flere ganger de siste dagene skrevet om hybridbussene fra busselskapet Nobina som ser ut til å slite med vinterforholdene i Tromsø. Tirsdag fortalte VG den dramatiske historien om hvordan en 12 tonn tung buss skled baklengs nedover Langnesbakken i Tromsø. Hele episoden ble fanget av et kamera på dashbordet til Øystein Grønås, som rygget for livet for å komme seg unna den løpske bussen. Bare to dager tidligere skled en annen av hybridbussene også baklengs ned en bakke i Tromsø. Da gikk de tre fagforeningene i busselskapet ut i VG og krevde at bussene måtte parkeres. - Disse hybridbussene er ikke i stand til å takle de krevende og svært skiftende vær- og føreforhold som vi har i Tromsø. De er konstruert slik at skiftet mellom elektrisk drift og dieseldrift går automatisk, og da gires bussen ned og gasspådraget økes. Da kan drivhjulene fort rive seg løs, og en alvorlig situasjon kan oppstå. Bussene er også slik at kjettinger må legges på på verksted. Når de er ute på veien, er det i praksis umulig å legge på kjettinger. Slik skal det ikke være, skriver Storås. Tilsynsleder i Arbeidstilsynet i Tromsø, Hallgerd Sjøvoll, sier til VG at de har opprettet sak etter henvendelsen - som kom i går. - Dette er en alvorlig sak, der det kan være fare for liv, helse og belastning for sjåførene. Derfor har vi bestemt oss for å se på saken raskt, sier hun. - Hva vil dere gjøre videre med saken? - Vi har ikke bestemt oss helt hvordan vi vil håndtere saken videre. Men vi vil ta kontakt med ledelsen i Nobina og få i stand et møte med dem relativt raskt, sier Sjøvoll. Også ledelsen i Nobina har merket seg brevet fra fagforeningen. - De fremsetter jo påstander og synspunkter som også andre har kommet med de siste dagene. Det er mange synspunkter der ute, så jeg er glad for alle eksterne, nøytrale instanser som kan se på saken, sier Nobina-direktør Philipp Engedal til VG Nett. - Men hva skal dere gjøre? - Det kan jo ikke fortsette slik som det er nå. Men nøyaktig hva vi skal gjøre, vet vi ikke enda. Det må vi komme tilbake til, sier han. I bekymringsmeldingen til Arbeidstilsynet, klager fagoreningen også på at sjåførene har ti minutter på seg «før bussen kommer ut på vegen hver dag, til å forsikre seg om at bussen er i forskriftsmessig stand og egnet til å kjøre med i forhold til lover og regler.» - Det sier seg selv at å gjøre en forsvarlig kontroll av et stor buss, kanskje legge på kjettinger, eventuelt fylle på sand i den sandkassa bussene har med seg, lar seg ikke gjøre på ti minutter. Dette er virkelig et forhold som kan utgjøre en fare for trafikksikkerheten.De korte uttakstidene har kommet som et resultat av anbudsutsettingen av kollektivtrafikk. For hvert minutt uttakstiden reduseres, sparer Nobina penger og blir mere konkurransedyktig i forbindelse med anbud. Her må myndighetene gripe inn og endre anbudspolitikken slik at ikke busselskapene kan tjene penger på å redusere trafikksikkerheten, skriver Ole Roger Storås, leder for Troms Transportarbeiderforening. - Går innsparingene ut over sikkerheten? - Nei. Vi driver 4400 busser i hele Norden, og har akkurat samme regler og rutiner andre steder. Der fungerer det helt utmerket, uten noen klager. Vi har en utfordring med bussene. Men akkurat denne delen av klagen, tror jeg skyldes omstilling. Sjåførene har nok en annen hverdag enn de hadde før, men det er ikke riktig at dette går utover sikkerheten, sier Nobina-direktøren.
Transportarbeiderforbundet mener de løpske hybridbussene i Tromsø er livsfarlige for både passasjerer og sjåfører. Nå ber de Arbeidstilsynet gripe inn.